送儲子椿參假太學時泊舟金陵風亭
作者：李之儀
朝代：宋

paragraphs: 金陵二月春，江上連日雨。
暖風初報一番晴，綠淺紅深紛無數。
與君已是隔年別，相逢又作臨分語。
感君情重故可歌，送君心折不成舞。
五年相從如一日，物物講評窮髮縷。
愛君正如韝上鷹，畏君何翅文中虎。
未飯已知必下趙，憑軾會觀終報楚。
逡巡照眼綠袍新，更約十分同一舉。